Mata Hari (Samira Efendi-sang)

«Mata Hari» (malayisk for dagens øye eller sol, refererer til den nederlandske danseren Mata Hari) er en etnopopsang fra 2021 med den aserbajdsjanske sangeren Efendi. Sangen ble utgitt 15. mars 2021 og var Aserbajdsjans bidrag til Eurovision Song Contest 2021 i Rotterdam i Nederland.

Om sangen 
«Mata Hari» var et av 229 bidrag som kom inn til İctimai Televiziyas (İTV) åpne konkurranse for å finne Aserbajdsjans bidrag til Eurovision Song Contest 2021. Av de innkomne bidragene, gikk seks videre til gjennomlytting og vurdering foran profesjonelle fokusgrupper. Til slutt ble «Mata Hari» valgt som landets bidrag. Sangen er skrevet og produsert av den nederlandske låtskrivertrioen Amy van der Wel, Luuk van Beers og Tony Cornelissen. Den ble fremført av sangeren Efendi.

Tittelen ble offentliggjort 13. mars, og sangen og en medhørende musikkvideo ble sluppet 15. mars 2021.

Teksten 
Tittelen henviser til Mata Hari, en nederlandsk danser som ble dømt til døden for spionasje under første verdenskrig. Ifølge Efendi handler sangen også om «kraften til kvinner, som fengsler deg med sin posisjon, som overrasker deg med sin endeløse styrke, og som beveger deg på mystiske måter. Kvinner i samfunnet er ofte forbundet med ømhet, omsorg og svakhet, men for noen av dem har livet bydd på grusomme lekser som ikke alle menn kan takle».

Eurovision Song Contest 

Sangen var Aserbajdsjans bidrag i Eurovision Song Contest 2021, etter at Efendi ble valgt internt som landets representant av kringkasteren İctimai Televiziya (İTV). Hun skulle opprinnelig ha representert landet i Eurovision Song Contest 2020, men konkurransen ble avlyst på grunn av koronaviruspandemien.

Aserbajdsjan ble trukket til å opptre i semifinale 1 i Rotterdam Ahoy tirsdag 18. mai 2021. I semifinalen kom «Mata Hari» på åttendeplass med 138 poeng. Siden den ble blant de ti beste, kvalifiserte den seg til finalen lørdag 22. mai. I finalen var «Mata Hari» det 21. bidraget på scenen av 26 deltakere. Sangen endte til slutt på 20. plass med 65 poeng. 

Sangen var det andre Eurovision-bidraget med tittelen «Mata Hari». Norge deltok med en låt med samme tittel i 1976, fremført av Anne-Karine Strøm.

Listeplasseringer

Referanser 

 
 

 

Aserbajdsjansk musikk
Aserbajdsjans bidrag til Eurovision Song Contest
Bidrag til Eurovision Song Contest 2021
Sanger fra 2021